Ek is tans besig om die eerste boek, Siener van Rensburg – profeet of waarsêer – Wat is die Waarheid? te hersien. Ek weet nie hoe lank hierdie oefening gaan duur nie, maar ek spook om dit so gou moontlik te voltooi. Ek moet egter in alle eerlikheid erken dat ek nie gedink het dat dit só baie werk gaan wees nie!
Hierdie wit groep ontstaan nie in die Vrystaat nie, maar wel in die tronkverhaal by Johannesburg. Daar is eintlik skokkend min van die Vrystaat as sulks in hierdie verhaal! Iets wat ek maar eers ’n paar dae gelede gesnap het, is waar hierdie “bandiete” se verhaal begin en waaroor dit gaan. Dit verander niks aan die gang van die verhaal nie, maar dit knoop wel ’n hele paar los drade aanmekaar vas, en ook dit vra heelwat aanpassings in die res van die boek.
Nog ‘n fout wat ek agtergekom het, het te doen met die tydsberekening van sekere gebeure. Ook dit het nie juis enige skade aangerig nie, want dit gaan in die boek oor die algemene gang van die visioenêre verhaal en nie soseer oor die fyn detail daarvan nie.
Daar het verder ook nuwe inligting bygekom oor ’n moontlike biologiese aanslag op die grootste deel van die bevolking tydens die harwar van ‘n swart op swart revolusie. Hierdie saak is soos ‘n slegte gewete wat maar net heeltyd iewers in die agtergrond op ‘n lastige wyse bly draai en draai. Die feite wat tans aan die lig kom, en nogal deur die Wêreld Gesondheidsorganisasie gepropageer word, hou niks goed vir baie Suid-Afrikaners in nie. Ek hoop ek is verkeerd hiermee, maar ek dink ons sit en kyk na ‘n reuse katastrofe wat op pad is om te tref en ons kan eintlik niks daaraan doen nie.
Die opsomming van die Europese en Suid-Afrikaanse dele van die visoenêre verhaal in hierdie boek beslaan rofweg 87 x A4 bladsye, en dit bevat bloot die nodigste inligting om die geheel van die verhaal verstaanbaar te maak. Die Europa verhaal in Deel 4 is redelik volledig, maar Deel 5, wat oor die Unieverhaal handel, bevat net ‘n deel van wat ek regtig kón gesê het. Die verskillende verhaaltjies waaruit die groter geheel bestaan word in ruime mate in ander vooorkomste en simbole gedupliseer en ek weet nie of dit op hierdie stadium regtig nodig is om alles te publiseer nie.